
1.	Predmet návrhu
Tento návrh sa týka rozhodnutia o pozícii, ktorá sa má zaujať v mene Európskej únie na 67. zasadnutí Komisie Organizácie Spojených národov (OSN) pre omamné látky, pokiaľ ide o zaradenie látok do zoznamov k Jednotnému dohovoru OSN o omamných látkach z roku 1961 zmenenému protokolom z roku 1972 a k Dohovoru OSN o psychotropných látkach z roku 1971. Uvedené 67. zasadnutie Komisie pre omamné látky je naplánované na 14. až 22. marca 2024.
2.	Kontext návrhu
2.1.	Jednotný dohovor OSN o omamných látkach z roku 1961 zmenený protokolom z roku 1972 a Dohovor OSN o psychotropných látkach z roku 1971
Jednotný dohovor OSN o omamných látkach z roku 1961 zmenený protokolom z roku 1972 (ďalej len „dohovor o omamných látkach“)[footnoteRef:1] sa zameriava na boj proti zneužívaniu drog prostredníctvom koordinovaných medzinárodných opatrení. Existujú dve formy zásahu a kontroly, ktoré pôsobia v súčinnosti. Po prvé je to snaha obmedziť prechovávanie, používanie, distribúciu, dovoz, vývoz, výrobu a produkciu drog a obchod s nimi výlučne na lekárske a vedecké účely. Po druhé sa proti obchodovaniu s drogami bojuje prostredníctvom medzinárodnej spolupráce s cieľom odradiť obchodníkov s drogami. [1: 	Organizácia Spojených národov, Série zmlúv (Treaty Series), zv. 978, č. 14152.] 

Dohovorom OSN o psychotropných látkach z roku 1971 (ďalej len „dohovor o psychotropných látkach“)[footnoteRef:2] sa zriaďuje systém medzinárodnej kontroly psychotropných látok. Tento dohovor bol reakciou na diverzifikáciu a rozširovanie škály zneužívaných drog a zaviedli sa ním kontroly viacerých syntetických drog podľa ich potenciálu zneužívania na jednej strane a terapeutickej hodnoty na strane druhej. [2: 	Organizácia Spojených národov, Série zmlúv (Treaty Series), zv. 1019, č. 14956.] 

Všetky členské štáty EÚ sú zmluvnými stranami príslušných dohovorov, zatiaľ čo Únia nie je zmluvnou stranou.
2.2.	Komisia pre omamné látky
Komisia pre omamné látky je komisiou Hospodárskej a sociálnej rady OSN (ďalej len „rada ECOSOC“) a jej úlohy a právomoci sú okrem iného stanovené v uvedených dvoch dohovoroch. Je zložená z 53 členských štátov OSN, ktoré volí rada ECOSOC. V marci 2024 v nej bude mať 13 členských štátov EÚ status člena s hlasovacím právom.[footnoteRef:3] Únia má v Komisii pre omamné látky status pozorovateľa. [3: 	Belgicko, Fínsko, Francúzsko, Holandsko, Litva, Maďarsko, Malta, Poľsko, Portugalsko, Rakúsko, Slovinsko, Španielsko a Taliansko.] 

2.3.	Pripravovaný akt Komisie pre omamné látky
Komisia pre omamné látky pravidelne mení zoznamy látok, ktoré sú pripojené k uvedeným dohovorom, na základe odporúčaní Svetovej zdravotníckej organizácie (ďalej len „WHO“), ktorej poskytuje poradenstvo jej odborný výbor pre drogovú závislosť.
Dňa 15. novembra WHO odporučila generálnemu tajomníkovi OSN[footnoteRef:4] pridať do zoznamov k dohovorom päť látok, ktoré odborný výbor pre drogovú závislosť kriticky preskúmal. [4: 	https://www.who.int/groups/who-expert-committee-on-drug-dependence/46th-ecdd-documents.] 

Na svojom 67. zasadnutí, ktoré sa bude konať 14. až 22. marca 2024 vo Viedni, bude Komisia pre omamné látky vyzvaná prijať rozhodnutia o zaradení týchto látok do zoznamov k príslušným dohovorom.
3.	Pozícia, ktorá sa má zaujať v mene Únie
Zmeny zoznamov k uvedeným dohovorom majú priamy vplyv na rozsah uplatňovania práva Únie v oblasti kontroly drog pre všetky členské štáty. V článku 1 ods. 1 rámcového rozhodnutia Rady 2004/757/SVV z 25. októbra 2004, ktorým sa stanovujú minimálne ustanovenia o znakoch skutkových podstát trestných činov a trestov v oblasti nezákonného obchodu s drogami (ďalej len „rámcové rozhodnutie“)[footnoteRef:5], sa stanovuje, že na účely rámcového rozhodnutia je „droga“ látka, na ktorú sa vzťahuje buď dohovor o omamných látkach, alebo dohovor o psychotropných látkach, a ktorákoľvek z látok uvedených v prílohe k rámcovému rozhodnutiu. Rámcové rozhodnutie sa preto vzťahuje na látky uvedené v zoznamoch k dohovoru o omamných látkach a k dohovoru o psychotropných látkach. Preto akákoľvek zmena v zoznamoch pripojených k uvedeným dohovorom priamo ovplyvňuje spoločné pravidlá EÚ a mení ich rozsah pôsobnosti v súlade s článkom 3 ods. 2 Zmluvy o fungovaní Európskej únie (ZFEÚ). Platí to bez ohľadu na to, či predmetná látka podlieha v Únii kontrole.[footnoteRef:6] [5: 	Smernica Európskeho parlamentu a Rady (EÚ) 2017/2103 z 15. novembra 2017, ktorou sa mení rámcové rozhodnutie Rady 2004/757/SVV s cieľom zahrnúť nové psychoaktívne látky do vymedzenia pojmu drogy a ktorou sa zrušuje rozhodnutie Rady 2005/387/SVV (Ú. v. EÚ L 305, 21.11.2017, s. 12).]  [6: 	Pozri prílohu k rámcovému rozhodnutiu.] 

[bookmark: _Hlk150768719]Odborný výbor pre drogovú závislosť kriticky preskúmal na svojom 46. zasadnutí šesť látok, a to dva benzodiazepíny – bromazolam a flubromazepam, jeden nový syntetický opioid – butonitazén, dva katinóny/stimulanty – 3-chlórmetkatinón (3-CMC) a dipentylón, ako aj jednu látku disociačného typu – 2-fluórdeschlórketamín (2-FDCK).
Všetkých týchto šesť látok je predmetom monitorovania Európskeho monitorovacieho centra pre drogy a drogovú závislosť (EMCDDA). Jedna látka už navyše podlieha kontrolným opatreniam v celej Únii: látka 3-CMC bola do zoznamu drog uvedeného v rámcovom rozhodnutí pridaná v roku 2022. Okrem toho dve z týchto látok – butonitazén a 2-FDCK – sú predmetom intenzívneho monitorovania zo strany centra EMCDDA. Odborný výbor pre drogovú závislosť rozhodol odporučiť päť z nich na zaradenie do zoznamov: bromazolam, butonitazén, 3-CMC, dipentylón a 2-DFCK.
V návrhu Komisie týkajúcom sa pozície Únie sa navrhuje podporiť odporúčania WHO – kontrolu vyššie uvedených piatich látok, pretože sú v súlade s aktuálnym stavom vedeckých poznatkov. Pokiaľ ide o tieto nové psychoaktívne látky, ich pridanie do zoznamov k uvedeným dohovorom je podporené aj informáciami dostupnými v európskej databáze nových drog centra EMCDDA.
Je potrebné, aby Rada stanovila pozíciu Únie na účely zasadnutia Komisie pre omamné látky, keď bude vyzvaná, aby rozhodla o zaradení látok do zoznamov. Z dôvodu obmedzení vyplývajúcich zo statusu Únie ako pozorovateľa by túto pozíciu mali vyjadriť členské štáty, ktoré budú členmi Komisie pre omamné látky v marci 2024, konajúc spoločne v záujme Únie v rámci Komisie pre omamné látky. Únia nie je zmluvnou stranou týchto dohovorov, má však v tejto oblasti výlučnú právomoc.
Na tento účel Komisia navrhuje pozíciu Únie, ktorú majú na 67. zasadnutí Komisie pre omamné látky v súvislosti so zaradením látok do zoznamov k dohovoru o omamných látkach a k dohovoru o psychotropných látkach vyjadriť v mene Európskej únie členské štáty, ktoré budú členmi Komisie pre omamné látky v marci 2024. V minulosti Rada tieto pozície Únie prijala, a EÚ tak mohla na predchádzajúcich zasadnutiach Komisie pre omamné látky vystupovať v otázke zaradenia látok do medzinárodných zoznamov jednotne, pretože členské štáty, ktoré sa zúčastnili zasadnutia Komisie pre omamné látky, hlasovali za zaradenie látok do zoznamov v súlade s prijatou pozíciou Únie[footnoteRef:7]. [7: 	S jedinou výnimkou, v prípade ktorej sa uskutočnilo podanie na Súdny dvor.] 

4.	Právny základ
4.1.	Procesnoprávny základ
4.1.1.	Zásady
V článku 218 ods. 9 ZFEÚ sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“
Článok 218 ods. 9 ZFEÚ sa uplatňuje bez ohľadu na to, či je Únia členom predmetného orgánu alebo zmluvnou stranou dohody[footnoteRef:8]. [8: 	Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, bod 64.] 

Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“[footnoteRef:9]. [9: 	Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.] 

4.1.2.	Uplatnenie na tento prípad
Komisia pre omamné látky je v zmysle tohto článku „orgán zriadený dohodou“ vzhľadom na to, že je to orgán, ktorý bol zriadený Hospodárskou a sociálnou radou Organizácie Spojených národov (ďalej len „rada ECOSOC“) a ktorému boli podľa dohovoru o omamných látkach a dohovoru o psychotropných látkach pridelené osobitné úlohy.
Rozhodnutia Komisie pre omamné látky týkajúce sa zaradenia látok do zoznamov predstavujú „akty s právnymi účinkami“ v zmysle článku 218 ods. 9 ZFEÚ. Podľa dohovoru o omamných látkach a dohovoru o psychotropných látkach sú rozhodnutia Komisie pre omamné látky záväzné. Ak strana predloží rozhodnutie Komisie pre omamné látky na preskúmanie rade ECOSOC v stanovenej lehote,[footnoteRef:10] rozhodnutia rady ECOSOC v tejto veci sú konečné. Keďže rozhodnutia Komisie pre omamné látky týkajúce sa zaradenia látok do zoznamov môžu rozhodujúcim spôsobom ovplyvniť obsah právnych predpisov EÚ, konkrétne rámcového rozhodnutia Rady 2004/757/SVV, majú podľa práva Únie právne účinky aj v právnom poriadku EÚ. Zmeny zoznamov k uvedeným dohovorom majú priamy vplyv na rozsah uplatňovania uvedeného právneho nástroja EÚ. [10: 	Článok 3 ods. 7 dohovoru o omamných látkach; článok 2 ods. 7 dohovoru o psychotropných látkach.] 

Pripravovaný akt nedopĺňa ani nemení inštitucionálny rámec predmetnej dohody.
Procesnoprávnym základom navrhovaného rozhodnutia je preto článok 218 ods. 9 ZFEÚ.
4.2.	Hmotnoprávny základ
4.2.1.	Zásady
Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie.
4.2.2.	Uplatnenie na tento prípad
Hlavný cieľ a obsah pripravovaného aktu sa týkajú nedovoleného obchodovania s drogami.
Hmotnoprávnym základom navrhovaného rozhodnutia je preto článok 83 ods. 1 ZFEÚ, ktorý vymedzuje nedovolené obchodovanie s drogami ako oblasť trestnej činnosti s osobitným cezhraničným rozmerom, a Európsky parlament a Rada sa v ňom splnomocňujú stanoviť minimálne pravidlá týkajúce sa vymedzenia trestných činov a sankcií v oblasti nedovoleného obchodovania s drogami.
4.3.	Variabilná geometria
Dánsko je viazané rámcovým rozhodnutím Rady 2004/757/SVV v znení uplatniteľnom do 21. novembra 2018, v ktorého článku 1 sa uvádza, že „drogy“ sú akékoľvek látky, na ktoré sa vzťahuje buď dohovor o omamných látkach, alebo dohovor o psychotropných látkach. Keďže rozhodnutia Komisie pre omamné látky týkajúce sa zaradenia látok do zoznamov majú vplyv na spoločné pravidlá v oblasti nedovoleného obchodovania s drogami, ktorými je Dánsko viazané, Dánsko sa zúčastňuje na prijatí rozhodnutia Rady, ktorým sa stanovuje pozícia, ktorá sa má prijať v mene Únie, keď sa takéto rozhodnutia týkajúce sa zaradenia látok do zoznamov prijímajú.
Írsko je viazané rámcovým rozhodnutím, a preto sa zúčastňuje na prijatí rozhodnutia Rady, ktorým sa stanovuje pozícia, ktorá sa má prijať v mene Únie, keď sa takéto rozhodnutia týkajúce sa zaradenia látok do zoznamov prijímajú.
4.4.	Záver
Právnym základom navrhovaného rozhodnutia je článok 83 ods. 1 ZFEÚ v spojení s článkom 218 ods. 9 ZFEÚ.
5.	Vplyv na rozpočet
Návrh nemá vplyv na rozpočet.

Návrh
ROZHODNUTIE RADY
o pozícii, ktorá sa má zaujať v mene Európskej únie na šesťdesiatom siedmom zasadnutí Komisie pre omamné látky v súvislosti so zaradením látok do zoznamov k Jednotnému dohovoru o omamných látkach z roku 1961 zmenenému protokolom z roku 1972 a k Dohovoru o psychotropných látkach z roku 1971
RADA EURÓPSKEJ ÚNIE,
so zreteľom na Zmluvu o fungovaní Európskej únie (ZFEÚ), a najmä na jej článok 83 ods. 1 v spojení s článkom 218 ods. 9,
so zreteľom na návrh Európskej komisie,
keďže:
(1)	Jednotný dohovor Organizácie Spojených národov (OSN) o omamných látkach z roku 1961 zmenený protokolom z roku 1972 (ďalej len „dohovor o omamných látkach“)[footnoteRef:11] nadobudol platnosť 8. augusta 1975. [11: 	Organizácia Spojených národov, Série zmlúv (Treaty Series), zv. 978, č. 14152.] 

(2)	Podľa článku 3 dohovoru o omamných látkach môže Komisia pre omamné látky rozhodnúť o zaradení látok do zoznamov pripojených k uvedenému dohovoru. Zmeny v zoznamoch môže vykonať len v súlade s odporúčaniami Svetovej zdravotníckej organizácie (ďalej len „WHO“), môže však tiež rozhodnúť, že zmeny odporúčané WHO nevykoná.
(3)	Dohovor OSN o psychotropných látkach z roku 1971 (ďalej len „dohovor o psychotropných látkach“)[footnoteRef:12] nadobudol platnosť 16. augusta 1976. [12: 	Organizácia Spojených národov, Série zmlúv (Treaty Series), zv. 1019, č. 14956.] 

(4)	Podľa článku 2 dohovoru o psychotropných látkach môže Komisia pre omamné látky na základe odporúčaní WHO rozhodnúť o zaradení látok do zoznamov k tomuto dohovoru alebo o ich vypustení. Má rozsiahle diskrečné právomoci s cieľom zohľadniť hospodárske, sociálne, právne, administratívne a iné faktory, ale nemôže konať svojvoľne.
(5)	Zmeny v zoznamoch k dohovoru o omamných látkach a k dohovoru o psychotropných látkach majú priamy vplyv na rozsah uplatňovania práva Únie v oblasti kontroly drog. Rámcové rozhodnutie Rady 2004/757/SVV[footnoteRef:13] sa vzťahuje na látky uvedené v zoznamoch k uvedeným dohovorom. Preto akákoľvek zmena zoznamov pripojených k týmto dohovorom priamo ovplyvňuje spoločné pravidlá Únie a mení ich rozsah pôsobnosti v súlade s článkom 3 ods. 2 ZFEÚ. [13: 	Rámcové rozhodnutie Rady 2004/757/SVV z 25. októbra 2004, ktorým sa stanovujú minimálne ustanovenia o znakoch skutkových podstát trestných činov a trestov v oblasti nezákonného obchodu s drogami (Ú. v. EÚ L 335, 11.11.2004, s. 8).] 

(6)	Komisia pre omamné látky má na svojom 67. zasadnutí, ktoré je naplánované na 14. až 22. marca 2024 vo Viedni, rozhodnúť o zaradení piatich nových látok do zoznamov k dohovoru o omamných látkach a k dohovoru o psychotropných látkach.
(7)	Únia nie je zmluvnou stranou dohovoru o omamných látkach ani dohovoru o psychotropných látkach. V Komisii pre omamné látky, v ktorej bude mať v marci 2024 trinásť členských štátov status člena s hlasovacím právom, má status pozorovateľa bez hlasovacieho práva.[footnoteRef:14] Je nevyhnutné, aby Rada poverila tieto členské štáty vyjadriť pozíciu Únie v súvislosti so zaradením látok do zoznamov k uvedeným dohovorom, pretože rozhodnutia o zaradení nových látok do zoznamov patria do výlučnej právomoci Únie. [14: 	Belgicko, Fínsko, Francúzsko, Holandsko, Litva, Maďarsko, Malta, Poľsko, Portugalsko, Rakúsko, Slovinsko, Španielsko a Taliansko.] 

(8)	WHO odporučila zaradiť jednu novú látku do zoznamu I k dohovoru o omamných látkach, tri nové látky do zoznamu II k dohovoru o psychotropných látkach a jednu novú látku do zoznamu IV k dohovoru o psychotropných látkach[footnoteRef:15]. [15: 	https://www.who.int/groups/who-expert-committee-on-drug-dependence/46th-ecdd-documents.	] 

(9)	Všetky látky preskúmané odborným výborom WHO pre drogovú závislosť a odporúčané zo strany WHO na zaradenie do príslušných zoznamov monitoruje Európske monitorovacie centrum pre drogy a drogovú závislosť (ďalej len „EMCDDA“) ako nové psychoaktívne látky podľa podmienok nariadenia Európskeho parlamentu a Rady (ES) č. 1920/2006[footnoteRef:16]. [16: 	Nariadenie Európskeho parlamentu a Rady (ES) č. 1920/2006 z 12. decembra 2006 o Európskom monitorovacom centre pre drogy a drogovú závislosť (Ú. v. EÚ L 376, 27.12.2006, s. 1).] 

(10)	Podľa posúdenia odborného výboru pre drogovú závislosť bromazolam (názov IUPAC: 8-bróm-6-fenyl-1-metyl-4H-[1,2,4]triazolo[4,3-a][1,4]benzodiazepín) je benzodiazepín s relatívne vysokou potenciou. Odborný výbor pre drogovú závislosť látku bromazolam už preskúmal na svojom 45. zasadnutí a zaviedol nad ňou dohľad. Látka bromazolam nemá žiadne známe terapeutické využitie ani povolenia na uvedenie na trh. Existuje dostatok dôkazov, že látka bromazolam sa zneužíva alebo pravdepodobne môže byť zneužitá a môže predstavovať problém pre verejné zdravie a spoločenský problém, čo odôvodňuje zaradenie uvedenej látky pod medzinárodnú kontrolu. WHO preto odporúča zaradiť látku bromazolam do zoznamu IV k dohovoru o psychotropných látkach.
(11)	Látka bromazolam bola zistená v 19 členských štátoch a kontroluje sa v najmenej štyroch členských štátoch. Látka bromazolam je predmetom monitorovania centrom EMCDDA. Jeden členský štát nahlásil jednu akútnu otravu s potvrdeným vystavením látke bromazolam. Jeden členský štát nahlásil ďalšiu akútnu otravu s podozrením na vystavenie látke bromazolam. Päť členských štátov nahlásilo celkovo 15 úmrtí s potvrdeným vystavením látke bromazolam.
(12)	Pozíciou Únie by preto malo byť zaradenie látky bromazolam do zoznamu IV k dohovoru o psychotropných látkach.
(13)	Podľa posúdenia odborného výboru pre drogovú závislosť butonitazén (názov IUPAC: 2-{2-[(4-butoxyfenyl)metyl]-N,N-dietyl-5-nitro-1H-benzo[d]imidazol-1-yl}etán-1-amín) je syntetický opioid odvodený z benzimidazolu („nitazén“) s chemickou štruktúrou a farmakologickým účinkom podobným ako v prípade drog zaradených do zoznamu I k dohovoru o omamných látkach. Odborný výbor pre drogovú závislosť látku butonitazén doposiaľ nepreskúmaval. Látka butonitazén nemá žiadne známe terapeutické využitie ani povolenia na uvedenie na trh. Existuje dostatok dôkazov, že látka butonitazén sa zneužíva alebo pravdepodobne môže byť zneužitá a môže predstavovať problém pre verejné zdravie a spoločenský problém, čo odôvodňuje zaradenie uvedenej látky pod medzinárodnú kontrolu. WHO preto odporúča zaradiť látku butonitazén do zoznamu I k dohovoru o omamných látkach.
(14)	Látka butonitazén bola zistená v siedmich členských štátoch a podlieha kontrole v najmenej troch členských štátoch. Látka butonitazén je predmetom intenzívneho monitorovania centrom EMCDDA. Jeden členský štát nahlásil jedno úmrtie s potvrdeným vystavením látke butonitazén.
(15)	Pozíciou Únie by preto malo byť zaradenie látky butonitazén do zoznamu I k dohovoru o omamných látkach.
(16)	Podľa posúdenia odborného výboru pre drogovú závislosť 3-chlórmetkatinón (3-CMC; názov IUPAC: 1-(3-chlórfenyl)-2-(metylamino)propán-1-ón) je syntetický stimulant radu katinónov. Látka 3-CMC je analógom drogy metkatinón, ktorá je kontrolovaná podľa zoznamu I k dohovoru o psychotropných látkach. Látka 3-CMC v súčasnosti nie je pod medzinárodnou kontrolou, ale jej izomér 4-CMC bol v roku 2020 zaradený pod medzinárodnú kontrolu. Odborný výbor WHO pre drogovú závislosť látku 3-CMC doposiaľ nepreskúmaval. Látka 3-CMC nemá žiadne známe terapeutické využitie ani povolenia na uvedenie na trh. Existuje dostatok dôkazov, že látka 3-CMC sa zneužíva alebo pravdepodobne môže byť zneužitá a môže predstavovať problém pre verejné zdravie a spoločenský problém, čo odôvodňuje zaradenie uvedenej látky pod medzinárodnú kontrolu. WHO preto odporúča zaradiť látku 3-CMC do zoznamu II k dohovoru o psychotropných látkach.
(17)	Riziká látky 3-CMC posúdil vedecký výbor centra EMCDDA a látka 3-CMC už bola zahrnutá do vymedzenia pojmu drogy podľa rámcového rozhodnutia 2004/757/SVV delegovanou smernicou Komisie (EÚ) 2022/1326[footnoteRef:17]. Je predmetom monitorovania centrom EMCDDA. V čase posúdenia rizika v novembri 2021 sa zistila prítomnosť látky 3-CMC v 23 členských štátoch. Dva členské štáty nahlásili celkovo 10 úmrtí s potvrdeným vystavením látke 3-CMC a jeden členský štát nahlásil jeden prípad akútnej otravy s potvrdeným vystavením látke 3-CMC. [17: 	Delegovaná smernica Komisie (EÚ) 2022/1326 z 18. marca 2022, ktorou sa mení príloha k rámcovému rozhodnutiu Rady 2004/757/SVV, pokiaľ ide o zahrnutie nových psychoaktívnych látok do vymedzenia pojmu drogy (Ú. v. EÚ L 200, 29.7.2022, s. 148).] 

(18)	Pozíciou Únie by preto malo byť zaradenie látky 3-CMC do zoznamu II k dohovoru o psychotropných látkach.
(19)	Podľa posúdenia odborného výboru pre drogovú závislosť dipentylón (názov IUPAC: 1-(1,3-benzodioxol-5-yl)-2-(dimetylamino)pentán-1-ón) je syntetický stimulant radu katinónov. Má podobnú chemickú štruktúru a farmakológiu ako iné syntetické katinóny zoznamu II k dohovoru o psychotropných látkach. Odborný výbor WHO pre drogovú závislosť látku dipentylón doposiaľ nepreskúmaval. Látka dipentylón nemá žiadne známe terapeutické využitie ani povolenia na uvedenie na trh. Existuje dostatok dôkazov, že látka dipentylón sa zneužíva alebo pravdepodobne môže byť zneužitá a môže predstavovať problém pre verejné zdravie a spoločenský problém, čo odôvodňuje zaradenie uvedenej látky pod medzinárodnú kontrolu. Nebolo hlásené žiadne schválené použitie na lekárske účely. WHO preto odporúča zaradiť látku dipentylón do zoznamu II k dohovoru o psychotropných látkach.
(20)	Látka dipentylón bola zistená v 16 členských štátoch a kontroluje sa v najmenej štyroch členských štátoch. Látka dipentylón je predmetom monitorovania centrom EMCDDA.
(21)	Pozíciou Únie by preto malo byť zaradenie látky dipentylón do zoznamu II k dohovoru o psychotropných látkach.
[bookmark: _Hlk150768691](22)	Podľa posúdenia odborného výboru pre drogovú závislosť 2-fluórdeschlórketamín (2-FDCK; názov IUPAC: 2-(2-fluórfenyl)-2-(metylamino)cyklohexanón) je arylcyklohexylamín, ktorý je chemicky príbuzný disociatívnemu anestetickému ketamínu. Odborný výbor WHO pre drogovú závislosť látku 2-FDCK doposiaľ nepreskúmaval. Látka 2-FDCK nemá žiadne známe terapeutické využitie ani povolenia na uvedenie na trh. Existuje dostatok dôkazov, že látka 2-FDCK sa zneužíva alebo pravdepodobne môže byť zneužitá a môže predstavovať problém pre verejné zdravie a spoločenský problém, čo odôvodňuje zaradenie uvedenej látky pod medzinárodnú kontrolu. WHO preto odporúča zaradiť látku 2-FDCK do zoznamu II k dohovoru o psychotropných látkach.
(23)	Látka 2-FDCK bola zistená v 22 členských štátoch a kontroluje sa v najmenej piatich členských štátoch. Látka 2-FDCK je predmetom intenzívneho monitorovania centrom EMCDDA. Dva členské štáty nahlásili dve úmrtia s potvrdeným vystavením látke 2-FDCK. Tri členské štáty nahlásili celkovo 11 akútnych otráv s potvrdeným vystavením látke 2-FDCK. Jeden členský štát nahlásil ďalšiu akútnu otravu s podozrením na vystavenie látke 2-FDCK.
(24)	Pozíciou Únie by preto malo byť zaradenie látky 2-FDCK do zoznamu II k dohovoru o psychotropných látkach.
(25)	Je vhodné stanoviť pozíciu, ktorá sa má zaujať v mene Únie v Komisii pre omamné látky, pretože rozhodnutia týkajúce sa zaradenia uvedených piatich látok do zoznamov môžu rozhodujúcim spôsobom ovplyvniť obsah práva Únie, konkrétne rámcového rozhodnutia 2004/757/SVV.
(26)	Pozíciu Únie majú vyjadriť členské štáty, ktoré sú členmi Komisie pre omamné látky, konajúc spoločne.
(27)	Dánsko je viazané rámcovým rozhodnutím 2004/757/SVV, a preto sa zúčastňuje na prijatí a uplatňovaní tohto rozhodnutia.
(28)	Írsko je viazané rámcovým rozhodnutím 2004/757/JHA, a preto sa zúčastňuje na prijatí a uplatňovaní tohto rozhodnutia,
PRIJALA TOTO ROZHODNUTIE:
Článok 1
Pozícia, ktorá sa má prijať v mene Únie na šesťdesiatom siedmom zasadnutí Komisie pre omamné látky, ktoré sa uskutoční 14. až 22. marca 2024, keď bude tento orgán vyzvaný, aby prijal rozhodnutia o zaradení látok do zoznamov k Jednotnému dohovoru Organizácie Spojených národov o omamných látkach z roku 1961 zmenenému protokolom z roku 1972 a k Dohovoru Organizácie Spojených národov o psychotropných látkach z roku 1971, sa uvádza v prílohe k tomuto rozhodnutiu.
Článok 2
Pozíciu uvedenú v článku 1 vyjadria členské štáty, ktoré sú členmi Komisie pre omamné látky, konajúc spoločne v záujme Únie.
Článok 3
Toto rozhodnutie je určené členským štátom.
V Bruseli
	Za Radu
	predseda/predsedníčka

